V Piešťanoch, 01.12.2022

**Vec: Požiadavky na triedený zber komunálnych odpadov platné od 01.01.2023.**

Vážená pani starostka / Vážený pán starosta,

vzhľadom k nadchádzajúcim zmenám účinným od 1. januára 2023 by sme Vás chceli opäť informovať, ako sa tieto zmeny odrazia v službách v oblasti odpadového hospodárstva v nasledujúcom kalendárnom roku.

Ministerstvo životného prostredia Slovenskej republiky (ďalej len „ministerstvo“) podľa [§ 105 ods. 3 písm. a)](https://www.slov-lex.sk/pravne-predpisy/SK/ZZ/2015/79/#paragraf-105.odsek-3.pismeno-a), [d)](https://www.slov-lex.sk/pravne-predpisy/SK/ZZ/2015/79/#paragraf-105.odsek-3.pismeno-d), [o)](https://www.slov-lex.sk/pravne-predpisy/SK/ZZ/2015/79/#paragraf-105.odsek-3.pismeno-o), [q), r), s), t), u), v), w) a x) zákona č. 79/2015 Z. z.](https://www.slov-lex.sk/pravne-predpisy/SK/ZZ/2015/79/#paragraf-105.odsek-3.pismeno-q) o odpadoch a o zmene a doplnení niektorých zákonov (ďalej len **„zákon“**) ustanovuje:

Vyhláškou č. 194/2022 Z. z., ktorou sa mení a dopĺňa vyhláška Ministerstva životného prostredia Slovenskej republiky č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov:

**V §14 Požiadavky na triedený zber komunálnych odpadov odsek 1 znie:**

„(1) Zabezpečenie zavedenia a vykonávania triedeného zberu komunálnych odpadov pochádzajúcich z domácností pre papier, plasty, obaly z kovu, sklo a kompozitné obaly na báze lepenky podľa § 59 ods. 1 písm. c) zákona **organizácia zodpovednosti výrobcov pre obaly plní** **tak, že od 1. apríla kalendárneho roka** **zabezpečí naplnenie štandardu zberu v obci**, s ktorou má uzatvorenú zmluvu podľa § 59 ods. 2 zákona, vypočítaného ako súčin počtu obyvateľov tejto obce k 30. júnu predchádzajúceho kalendárneho roka podľa údajov poskytnutých touto obcou Štatistickému úradu Slovenskej republiky a štandardu zberu na jedného obyvateľa za kalendárny rok určeného postupom podľa vzorca uvedeného v prílohe č. 10. Minimálny štandard zberu na jedného obyvateľa v kalendárnom roku vyjadruje minimálne zberové kapacity, v jednotkách objemu, dostupné pre obyvateľa obce počas jedného roka a je získaný súčinom objemu dostupných zberných nádob a frekvencie ich odvozu. Dostupná kapacita pre obyvateľa vo všetkých častiach obce počas jedného roka pre každú zo zložiek nesmie byť nižšia ako minimálny štandard zberu uvedený v tabuľke v prílohe č. 10. Nastavenie pomeru objemu dostupných zberných nádob a frekvencie ich odvozu nesmie vytvoriť neprimeranú donáškovú vzdialenosť a prekážku nárastu objemu triedeného zberu komunálnych odpadov. Za primeranú donáškovú vzdialenosť sa považuje pre

* *papier, plasty, obaly z kovu a kompozitné obaly na báze lepenky*

**a) v individuálnej bytovej výstavbe vzdialenosť 0 m od bydliska obyvateľa**; ak zber neumožňujú technické problémy jeho vykonávania, najmä v riedko osídlených oblastiach, miesto zberu zmesového odpadu,

**b) v komplexnej bytovej výstavbe miesto zberu zmesového odpadu**,

* *sklo*

**a) v individuálnej bytovej výstavbe vzdialenosť do 150 m od bydliska obyvateľa**; ak zber neumožňujú technické problémy jeho vykonávania, najmä v riedko osídlených oblastiach, miesto spoločného zberu zmesového odpadu,

**b) v komplexnej bytovej výstavbe miesto zberu zmesového odpadu**, ktoré je vzdialené najviac 150 m od bydliska obyvateľa.

Štandard zberu od 1. januára do 31. marca sa plní podľa štandardu zberu určeného v predchádzajúcom kalendárnom roku.“.

V zmysle vyššie uvedeného spoločnosť Marius Pedersen a.s., zavádza od 1.1.2023 nasledovné zmeny v systéme zberu triedených zložiek komunálnych odpadov:

* **Zber papiera**

**a) v individuálnej bytovej výstavbe od rodinných domov –** zber bude realizovaný z 240l nádob aktuálne umiestnených v obciach alebo zo 120 l plastových vriec, ktoré obciam dodáme na Obecný úrad na tento účel v decembri 2022. Obec následne zabezpečí distribúciu vriec do domácností v IBV k 1.zberu v roku 2023, následne bude vrecia dodávať naša spoločnosť pri vývoze výmenou plné vrece za prázdne. Postupne plánujeme zabezpečiť 240 l nádoby do každej domácnosti

**b) v komplexnej bytovej výstavbe, kde je miestom zberu stanovisko zmesového odpadu -** zber bude prebiehať z 1100 l kontajnerov modrej farby aktuálne umiestnených v obciach

* **Zber plastov, obalov z kovu a kompozitných obalov na báze lepenky (tetrapakov) – spoločný trojzber**

**a) v individuálnej bytovej výstavbe od rodinných domov –** zber bude zabezpečený z 240 l nádob aktuálne umiestnených v obciach na zber plastov alebo zo 120 l plastových vriec (ktoré aktuálne slúžia na samostatný zber plastov). Na zber plastov, obalov z kovu a kompozitných obalov na báze lepenky zavádzame tzv. spoločný trojzber, pri ktorom budú obyvatelia nádobu/vrece využívať na spoločný zber všetkých troch komodít. Samostatný zber plastov, obalov z kovu a kompozitných obalov na báze lepenky (tetrapakov) týmto zanikne.

**b) v komplexnej bytovej výstavbe je miestom zberu stanovisko zmesového odpadu –** zavádzame spoločný trojzberpre plasty, obaly z kovu a kompozitné obaly na báze lepenky z 1100 l kontajnerov, ktoré doteraz slúžili na samostatný zber plastov, obaly z kovov a kompozitných obalov na báze lepenky (tetrapakov). Kontajnery budú priebežne prelepované príslušnou nálepkou. Samostatný zber plastov, obalov z kovu a kompozitných obalov na báze lepenky (tetrapakov) týmto zanikne.

- **Zber skla** – zber bude realizovaný systémom ako doteraz, t.j. zo stanovísk 1100 l kontajnerov zelenej farby alebo plechových kontajnerov označených nálepkou „sklo“

Súčasne by sme Vás chceli požiadať, aby ste o tejto zmene informovali obyvateľov a zapracovali ju do VZN o nakladaní s odpadmi obce.

Keďže stále prebiehajú rokovania s OZV, ktorých predmetom sú okrem iného frekvencie vývozu jednotlivých odpadov, harmonogramy vývozu obciam doručíme na obdobie minimálne 1.kvartálu 2023 v priebehu decembra 2022.

S pozdravom

**Marius Pedersen, a.s.**

Ing. Lenka Ákossyová

obchodná zástupkyňa